Resumé af udtalelse fra Den Europæiske Tilsynsførende for Databeskyttelse om indledningen af forhandlingerne om et nyt partnerskab med Det Forenede Kongerige

(Udtalelsen findes i sin helhed på engelsk, fransk og tysk på EDPS' websted www.edps.europa.eu)

(2020/C 217/07)

Resumé

Den 3. februar 2020 vedtog Europa-Kommissionen en henstilling med henblik på Rådets afgørelse om bemyndigelse til at indlede forhandlinger om et nyt partnerskab med Det Forenede Kongerige Storbritannien og Nordirland.

Målet med forhandlingerne er at etablere et partnerskab mellem Unionen, og, hvis det er relevant, Euratom, og Det Forenede Kongerige, som er omfattende og dækker de interesseområder, der er beskrevet i den politiske erklæring. Et sådant partnerskab ville omfatte tre hovedkomponenter: generelle bestemmelser, der blandt andet omfatter de underliggende principper og grundlaget for samarbejde og forvaltning, et økonomisk partnerskab samt et sikkerhedspartnerskab.

EDPS glæder sig over og bakker op om Kommissionens mål om at indgå et omfattende partnerskab med Det Forenede Kongerige, der etablerer et samarbejde, hvor de grundlæggende komponenter navnlig bør være respekt for og garanti af menneskerettigheder samt retsstatsprincippet, og et samarbejde der bekræfter partners vilje til at sikre et højt niveau for beskyttelse af personoplysninger og fuldt ud respektere Unionens regler om beskyttelse af personoplysninger.

På grund af det tætte samarbejde, der forventes at fortsætte mellem EU og Det Forenede Kongerige efter udløbet af overgangsperioden, glæder EDPS sig også over og bakker op om Kommissionens forpligtelse til i sin henstilling at arbejde på at vedtage afgørelser om tilstrækkelighed, forudsat at de relevante betingelser er opfyldt.

Formålet med denne udtalelse er at yde konstruktiv og objektiv rådgivning med hensyn til det påtænkte partnerskab samt en vurdering af tilstrækkeligheden.

EDPS fremsætter følgende tre primære anbefalinger med hensyn til det påtænkte partnerskab:

— garanti for, at partnerskaberne om sikkerhed og økonomi understøttes af tilsvarende forpligtelser til at overholde de grundlæggende rettigheder, herunder tilstrækkelig beskyttelse af personoplysninger

— definition af prioriteter, hvor der skal indføres ordninger om internationalt samarbejde på andre områder end retshåndhævelse, navnlig for samarbejde mellem offentlige myndigheder, der bl.a. omfatter EU's institutioner, organer, kontorer og agenturer

— vurdering af spørgsmålet vedrørende overførsel af personlige oplysninger, jf. EU-Domstolens udtalelse 1/15 om både økonomiske og sikkerhedsmæssige partnerskaber.

For så vidt angår vurderingen af tilstrækkelighed henleder EDPS opmærksomheden på følgende aspekter:

— betydningen af en sådan vurdering i henhold til retshåndhævelsesdirektivet og i henhold til GDPR for samarbejde mellem offentlige myndigheder og betydningen for EU-institutioners, -organers, -kontorers og -agenturers overførsler til Det Forenede Kongerige

— betydningen af at afgrænse anvendelsesområdet af de påtænkte afgørelser om tilstrækkelighed, navnlig i henhold til retshåndhævelsesdirektivet

— vedtagelsen af en afgørelse om tilstrækkelighed er underlagt særlige betingelser og krav, og hvis Kommissionen fremlægger et udkast til en afgørelse om tilstrækkelighed, skal Databeskyttelsesrådet inddrages rettidigt og i passende omfang

— på grund af Det Forenede Kongeriges særlige situation vil enhver væsentlig afvigelse fra EU's databeskyttelsesret, der fører til et lavere beskyttelsesniveau, udgøre en betydelig hindring for et tilstrækkeligt beskyttelsesniveau.

Endelig anbefaler EDPS, at EU tager skridt til at forberede sig på alle eventualiteter, bl.a. hvis afgørelser om tilstrækkelighed ikke kan vedtages inden for overgangsperioden, hvis der ikke bliver vedtaget nogen afgørelser om tilstrækkelighed overhovedet, eller hvis der kun vedtages en afgørelse om tilstrækkelighed vedrørende nogle områder.

EDPS står til rådighed for Kommissionen, Europa-Parlamentet og Rådet for yderligere rådgivning i løbet af forhandlingerne og før færdiggørelsen af det påtænkte partnerskab.

1. INDLEDNING

1. Den 1. februar 2020 udtrådte Det Forenede Kongerige Storbritannien og Nordirland (i det følgende benævnt »Det Forenede Kongerige«) af Den Europæiske Union og Det Europæiske Atomenergifællesskab. Bestemmelserne for udtrædelsen er fastlagt i aftalen om Det Forenede Kongeriges udtræden af Den Europæiske Union og Det Europæiske Atomenergifællesskab ( 1 )

2. Udtrædelsesaftalen trådte i kraft den 1. februar 2020 og indeholder bestemmelser om en overgangsperiode, hvor EU-retten finder anvendelse på og i Det Forenede Kongerige i overensstemmelse med nævnte aftale. Denne periode udløber den 31. december 2020, medmindre det blandede udvalg, der er nedsat ved udtrædelsesaftalen, inden den 1. juli 2020 vedtager en enkelt afgørelse om forlængelse af overgangsperioden med op til et eller to år. Udtrædelsesaftalen ( 2 ) ledsaget af en politisk erklæring, der fastlægger rammerne for de fremtidige forbindelser mellem Den Europæiske Union og Det Forenede Kongerige 2020/C 34/01 (i det følgende benævnt »den politiske erklæring«) ( 3 )

3. Den 3. februar 2020 vedtog Europa-Kommissionen sin henstilling med henblik på Rådets afgørelse om bemyndigelse til at indlede forhandlinger om et nyt partnerskab med Det Forenede Kongerige Storbritannien og Nordirland ( 4 ) (i det følgende benævnt »henstillingen«). Bilaget til henstillingen (herefter kaldet »bilaget«) fastlægger Rådets forhandlingsdirektiver til Kommissionen, dvs. de målsætninger, som sidstnævnte bør sigte efter at opnå på vegne af EU under forhandlingerne.

4. Henstillingen blev vedtaget på grundlag af proceduren, der er fastlagt i artikel 218 i traktaten om Den Europæiske Unions funktionsmåde (TEUF) om aftaler, der indgås mellem EU og tredjelande. For så vidt angår det materielle retsgrundlag henstiller Kommissionen til, at afgørelsen i denne fase baseres på artikel 217 i TEUF (associeringsaftale), og den anerkender, at »det materielle retsgrundlag for undertegnelsen og indgåelsen af det nye partnerskab kan først fastlægges ved afslutningen af forhandlingerne«.

5. »Det påtænkte partnerskab består af en samlet pakke, der omfatter tre hovedkomponenter: — generelle ordninger (herunder bestemmelser om grundlæggende værdier og principper og om forvaltning), — økonomiske ordninger (herunder bestemmelser om handel og sikring af lige vilkår) — sikkerhedsordninger (herunder bestemmelser om retshåndhævelsessamarbejde og retligt samarbejde i straffesager og om udenrigspolitik, sikkerhed og forsvar)« (5).

6. Den 12. februar 2020 vedtog Europa-Parlamentet en beslutning ( 6 ) om det foreslåede mandat til forhandlingerne om et nyt partnerskab med Det Forenede Kongerige. EDPS glæder sig over at være blevet hørt om Europa-Kommissionens henstilling den 12. februar 2020. Denne udtalelse berører ikke nogen yderligere bemærkninger, som EDPS eventuelt fremsætter på baggrund af oplysninger, der bliver tilgængelige på et senere tidspunkt. EDPS forventer at blive hørt rettidigt om teksten til udkastet til partnerskab i overensstemmelse med artikel 42, stk. 1, i forordning (EU) 2018/1725.

5. KONKLUSION

20. EDPS glæder sig over og bakker op om Kommissionens mål om at indgå et omfattende partnerskab med Det Forenede Kongerige, der etablerer et samarbejde, hvor de grundlæggende komponenter navnlig bør være respekt for og garanti af menneskerettigheder samt retsstatsprincippet, og et samarbejde der bekræfter partners vilje til at sikre et højt niveau for beskyttelse af personoplysninger og fuldt ud respektere Unionens regler om beskyttelse af personoplysninger.

21. På grund af det tætte samarbejde, der forventes at fortsætte mellem EU og Det Forenede Kongerige efter udløbet af overgangsperioden, glæder EDPS sig også over og bakker op om Kommissionens forpligtelse til i sin henstilling at arbejde på at vedtage afgørelser om tilstrækkelighed, forudsat at de relevante betingelser er opfyldt.

22. Denne udtalelse har derfor til formål at yde konstruktiv og objektiv rådgivning til EU's institutioner, eftersom Kommissionen ønsker at opnå Rådets tilladelse til at forhandle et nyt partnerskab med Det Forenede Kongerige, og bestræber sig derfor på at arbejde på afgørelser om tilstrækkelighed, hvis betingelserne er opfyldt.

23. Med henblik herpå og i forbindelse med det påtænkte partnerskab anbefaler EDPS: — garanti for, at partnerskaberne om sikkerhed og økonomi understøttes af tilsvarende forpligtelser til at overholde de grundlæggende rettigheder, herunder tilstrækkelig beskyttelse af personoplysninger — definition af prioriteter, hvor der skal indføres ordninger om internationalt samarbejde på andre områder end retshåndhævelse, navnlig for samarbejde mellem offentlige myndigheder, der bl.a. omfatter EU's institutioner, organer, kontorer og agenturer — vurdering af spørgsmålet vedrørende overførsel af personlige oplysninger, jf. EU-Domstolens udtalelse 1/15, ikke kun i forbindelse med behandling af passagerlister, om både økonomiske og sikkerhedsmæssige partnerskaber.

24. For så vidt angår vurderingen af tilstrækkelighed fremhæver EDPS betydningen af: — en sådan vurdering i henhold til retshåndhævelsesdirektivet og i henhold til GDPR for samarbejde mellem offentlige myndigheder og betydningen for EU-institutioners, -organers, -kontorers og -agenturers overførsler til Det Forenede Kongerige — at afgrænse anvendelsesområdet af de påtænkte afgørelser om tilstrækkelighed, navnlig i henhold til retshåndhævelsesdirektivet.

25. Han minder om, at vedtagelsen af en afgørelse om tilstrækkelighed er underlagt særlige betingelser og krav, og hvis Kommissionen fremlægger et udkast til en afgørelse om tilstrækkelighed, skal Databeskyttelsesrådet inddrages rettidigt og i passende omfang. Han understreger, at enhver væsentlig afvigelse fra EU's databeskyttelsesret, der fører til et lavere beskyttelsesniveau, på grund af Det Forenede Kongeriges særlige situation vil udgøre en betydelig hindring for et tilstrækkeligt beskyttelsesniveau. EDPS anbefaler desuden, at EU tager skridt til at forberede sig på alle muligheder, bl.a. hvis afgørelser om tilstrækkelighed ikke kan vedtages inden for overgangsperioden, hvis der ikke bliver vedtaget nogen afgørelser om tilstrækkelighed overhovedet, eller hvis der kun vedtages en afgørelse om tilstrækkelighed vedrørende nogle områder.

26. Endelig står EDPS fortsat til Kommissionens, Rådets og Europa-Parlamentets rådighed med hensyn til at yde rådgivning i senere faser i denne proces. Bemærkningerne i denne udtalelse berører ikke eventuelle yderligere bemærkninger, som EDPS måtte fremsætte, hvis der opstår yderligere spørgsmål, som vil blive behandlet, når der foreligger yderligere oplysninger. EDPS forventer at blive hørt om ordlyden i udkastet til partnerskab, før det færdiggøres.

Bruxelles, den 24. februar 2020. Wojciech Rafał WIEWIÓROWSKI Assisterende Europæisk Tilsynsførende for Databeskyttelse

(1) EUT L 29 af 31.1.2020, s. 7.

(2) Artikel 184 i udtrædelsesaftalen fastslår: »Unionen og Det Forenede Kongerige bestræber sig på i god tro og med fuld respekt af deres respektive retsordener at tage de nødvendige skridt til hurtigt at forhandle de aftaler, der regulerer deres i den politiske erklæring af 17. oktober 2019 omhandlede fremtidige forbindelser på plads og gennemføre de relevante procedurer for ratifikation eller indgåelse af disse aftaler med henblik på at sikre, at disse aftaler så vidt muligt finder anvendelse fra overgangsperiodens udløb.«

(3) EUT C 34 af 31.1.2020, s. 1.

(4) COM(2020) 35 final.

(5) Side 2 i henstillingen.

(6) 2020/2557(RSP) Europa-Parlamentets beslutning af 12. februar 2020 om det foreslåede forhandlingsmandat med henblik på et nyt partnerskab med Det Forenede Kongerige Storbritannien og Nordirland (P9_TA(2020)0033).